***AD/3 POLUGODIŠNJE IZVJEŠĆE O RADU NAČELNIKA***

***ZA RAZDOBLJE SIJEČANJ-LIPANJ 2023. G.***



**REPUBLIKA HRVATSKA**

**ZAGREBAČKA ŽUPANIJA**

**OPĆINA LUKA**



KLASA:400-01/23-01/03

URBROJ:238/39-03-23-1

Luka, 10. 07. 2023.

Na temelju članka 35. b. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) Općinskom vijeću Općine Luka podnosim

**POLUGODIŠNJE IZVJEŠĆE O RADU**

**ZA RAZDOBLJE SIJEČANJ-LIPANJ 2023. GODINE**

**I. UVOD**

Potpuno izvješće vidljivo je u polugodišnjem Izvješću o realizaciji Proračuna i Programa Općine Luka za 2023. godinu. Tijekom navedenog razdoblja u skladu sa zakonskim propisima i pripadajućim odgovornostima kao naredbodavac izvršenja Proračuna Općine Luka planski i sustavno sam provodio aktivnosti zakonskog utroška proračunskih sredstava kao i planiranog ostvarenja Proračuna, na svakoj sjednici Općinskog vijeća redovito sam podnosio usmena izvješća o svom radu i aktualnim temama te sam vodio računa o transparentnosti djelovanja općinske uprave.

Tijekom navedenog izvještajnog razdoblja prihodi proračuna ostvareni su u iznosu od 931.270,42 eura u odnosu na planiranih 2.379.117,00 eura što iznosi 39,14%, a rashodi u iznosu od 839.790,77 eura u odnosu na planirane u iznosu 2.379.790,77 eura što iznosi 35,30%.

**II. PRIKAZ AKTIVNOSTI PREMA POJEDINIM PODRUČJIMA**

1. **PROSTORNO I URBANISTIČKO PLANIRANJE**

Nije bilo posebnih aktivnosti vezano na postupke pokretanja i/ili donošenja dokumenata prostornog i urbanističkog planiranja, no redovito pratim provođenje trenutno važećih akata prostornog i urbanističkog planiranja te potrebe i zahtjeve građana za eventualnim izmjenama.

**2.**  **KOMUNALNE DJELATNOSTI**

Redovito sam pratio rad zimske službe i obilazio teren vezano na isto.

Na javne pozive Zagrebačke županije prijavljeni su projekti izgradnje parkirališta kraj groblja u Krajskoj Vesi te program smanjenja broja napuštenih pasa.

Izrađena su četiri projekta nogostupa: 1.nogostup prema Žejincima na dijelu Zagorske ceste od potoka Luka do ulice Tuđmani, 2. od ulice Tuđmani do kućnog broja 46, zatim 3. projekt nogostupa u ulici Dubravka Ožegovića, od križanja s Krajskom do ulice Nikole Halpera te 4. od ulice Nikole Halpera do ulice Matije Gupca.

Provedeno je prikupljanje ponuda za provođenje mjera deratizacije, dezinsekcije u 2023. godini, na području cijele općine te je u lipnju provedena prva deratizacija na području cijele općine, a planira se još jedna krajem godine.

Tijekom izvještajnog razdoblja saniran je odron u ulici Andrije Majdaka, a po potrebi su se obavljali i ostali manji poslovi održavanja nerazvrstanih cesta na području općine.

Održavanje javne rasvjete vršilo se također po potrebi temeljem prijava o kvarovima od strane građana.

S obzirom na činjenicu da komunalne djelatnosti mogu obavljati, među ostalim, trgovačka društva u vlasništvu/suvlasništvu jedinica lokalne samouprave, obavljanje komunalne djelatnosti ukopa pokojnika povjereno je komunalnom poduzeću Zaprešić d.o.o. te su provedene sve potrebne aktivnosti vezane na isto, koje se odnose na prethodne dogovore, sastavljanje prijedloga Odluke o povjeravanju tih poslova, davanje prethodne suglasnosti na prijedlog cjenika usluga, donošenje općih uvjeta isporuke komunalne usluge, sklapanje ugovora s komunalnim poduzećem Zaprešić d.o.o. i praćenje provođenja.

Redovito surađujem sa Županijskim cestama Zagrebačke županije zbog uređenja županijskih prometnica na području općine. U izvještajnom razdoblju preasfaltirana je dionica županijske ceste od „Dva potoka“ do ulice Pođunđek.

I dalje je u tijeku izmjera i evidentiranje nerazvrstanih cesta, čime bi se riješili imovinsko-pravni odnosi djela nerazvrstanih cesta.

Na javni poziv Ministarstva mora, prometa i infrastrukture prijavljena je sanacija prometne infrastrukture stradale u potresu i ostvarena su sredstva u iznosu od 498.942,72 eura, nakon čega je proveden postupak javne nabave, i uspješno su u roku izvedeni potrebni radovi kao i sva potrebna izvješća, jer se radilo o kratkom roku, odnosno do 30. lipnja 2023.

1. **BRIGA O DJECI**

Isplaćivane su pomoći za novorođene sukladno pristiglim zahtjevima.

Surađujem s ravnateljicom dječjeg vrtića i prema važećim odlukama Općinskog vijeća redovito se sufinanciraju programi predškolskog odgoja i obrazovanja djeci s područja Općine Luka u dječjem vrtiću.

Redovito su se isplaćivale stipendije učenicima srednjih škola i redovitim studentima, a u lipnju su isplaćene zadnje stipendije za školsku/akademsku godinu 2022./2023.

Redovito se financira prijevoz studentima s prebivalištem na području Općine Luka.

1. **SOCIJALNA SKRB**

Završen je i proveden projekt „Zaželi u Općini Luka II“, koji je financiran sredstvima Europskog socijalnog fonda, a njegova ukupna vrijednost iznosila je 444.960,00 kuna. U sklopu projekta je bilo zaposleno devet žena, od kojih je svaka bila zadužena za šest korisnika, znači ukupno pedesetčetiri korisnika. Po završetku projekta zaposlenice projekta i korisnici iskazali su interes za nastavkom ovog projekta, pa se planira ponovna prijava čim ministarstvo raspiše javni poziv.

Održano je predavanje „Kako najefikasnije usporiti proces starenja“ u suradnji s doktorom Ivom Belanom.

1. **ODGOJ I OSNOVNO OBRAZOVANJE**

Općinskom vijeću sam predložio donošenje Odluke o financiranju svih radnih materijala učenicima Osnovne škole Luka.

S Gradskim knjižnicama Grada Zagreba ponovno sam sklopio Sporazum o suradnji temeljem kojeg Općina Luka podmiruje godišnje upisnine za sve učenike Osnovne škole Luka od prvog do osmog razreda, čime je učenicima omogućeno besplatno korištenje Bibliobusa koji u Luku dolazi dva puta mjesečno prema unaprijed utvrđenom rasporedu.

1. **KULTURA, TJELESNA KULTURA I ŠPORT**

Redovito pratim rad i djelovanje udruga na području općine i sudjelujem u njihovim aktivnostima.

Početkom godine raspisan je javni poziv na koji su aktivne udruge s područja Općine Luka prijavile svoje projekte koje namjeravaju provoditi u 2023. godini i koji se financiraju iz proračuna općine.

1. **PROTUPOŽARNA I CIVILNA ZAŠTITA**

Protupožarnu zaštitu i nadalje osigurava Javna vatrogasna postrojba Grada Zaprešića s kojom imamo sklopljen ugovor, te ista djeluje zadovoljavajuće u suradnji s DVD-om Luka.

Početkom godine izvršili smo analizu stanja sustava civilne zaštite tijekom 2022. godine, a vodio sam računa o osiguranju sredstava za civilnu zaštitu u Proračunu za 2023. godinu.

Uslijed obilnih kiša 16. i 17. svibnja 2023. g. došlo je šteta na poljoprivredi, građevini i komunalnoj infrastrukturi djela općine, te sam tražio da župan proglasi prirodnu nepogodu, što je učinjeno, te je proveden postupak prikupljanja prijava oštećenika.

**III. ZAKLJUČAK**

Osim navedenog, rješavam manje, svakodnevne probleme općine, svakodnevno sam u kontaktu s građanima te nastojim što kvalitetnije osigurati dostupnost i pomoć mještanima kao i ostalim korisnicima općine.

Načelnik

Darko Kralj, dr.vet.med.

KLASA:

URBROJ:

Luka,

Na temelju članka 82. Statuta Općine Luka („Glasnik Zagrebačke županije“, broj 24/18, 26/20 i 20/21) i članka 48. stavka 1. Poslovnika Općinskog vijeća Općine Luka („Glasnik Zagrebačke županije“, broj 20/21), Općinsko vijeće Općine Luka na --- sjednici održanoj dana---------------- godine donosi

**ZAKLJUČAK**

**O PRIHVAĆANJU POLUGODIŠNJEG IZVJEŠĆA NAČELNIKA**

**I**

Prihvaća se Polugodišnje izvješće o radu načelnika za razdoblje siječanj-lipanj 2023. godine.

**II**

Ovaj Zaključak stupa na snagu danom donošenja i objaviti će se na službenoj web stranici Općine Luka.

OPĆINSKO VIJEĆE

Predsjednik

Krešimir Tuđman, struč.spec.ing.aedif.